Mens transfervinduet trækker frisk luft ind i klubberne, svirrer rygterne om et klubskifte for AC Horsens-angriberen Gilberto Macena. Han er angiveligt på vej til AaB.

AC Horsens har nemlig den luksus at have for mange angribere, og ifølge tipsbladet.dk, så kunne denne - og de forrige sæsoners - topscorer sagtens være på vej til den kriseramte nordjyske klub. - Jeg vil slet ikke kommentere på det. Men overordnet set er alle vore spillere i princippet til salg. Som oprykkerklub i Superligaen er den første sæson altid meget vigtig i kampen for at overleve, og derfor skal der også komme noget ekstraordinært, hvis det skal ende med et salg, siger sportschef i AC Horsens, Jesper Hansen, til tipsbladet.dk. Ifølge rygterne står Thomas Augustinussen og Gilberto Macena øverst på Lynge Jakobsens ønskeliste, ligesom Kent Nielsen skulle have et stort ønske om at få Macena til klubben - de to havde et fint samarbejde da Kent Nielsen slog sine folder i AC Horsens.